שאלה: התלבטות: האם להיכנס להדרכה?:, קודם כל, אני רוצה להגיד על האתר, הוא מחזק ותורם לי! ככה: אני בשבט נאמן, ועוד מעט מכניסים את השבט שלי להדרכה. אני חושבת שאני רוצה להדריך. יש לי עקרונות, אידאלים והתנהגות שמתאימים לסניף, אבל איך אני יודעת אם אני מתאימה דווקא להתנדבות בהדרכה ולא במקום אחר? אני יודעת שאני כן מסתדרת עם ילדים קטנים, אבל יש לי חששות לגבי ההדרכה, מה יהיה אם לא אצליח לעמוד בתפקיד, מה אם לא אצליח להסתדר עם השבט. אשמח להכוונה ועצה.! (:
תשובה: לך. מי מאיתנו לא ניצב אל מול משימה, יעד או אתגר ולא שאל את עצמו ואת הסביבה שלו את השאלה שאת מציגה בפנינו כאן. במקרים רבים קשה   אם לא בלתי אפשרי   לחזות מראש את התוצאות ולדעת שנצליח. ובכל זאת אנחנו מוצאים את היכולת והכוח לפעול, להעז, לנסות   וגם להיכשל מדי פעם. אז נתחיל מהשורה התחתונה: אי אפשר לדעת האם ועד כמה תצליחי. שורה תחתונה נוספת: אם תיתקלי בקשיים משמעותיים ותגלי שזה מאוד לא מתאים לך חרף ההשתדלות הכנה שלך   תוכלי לפרוש. לא מדובר במבחן כבוד או בהשפלה שאין עליה מחילה. שינויי מסלול הם חלק טבעי מחיינו, במיוחד בעידן שבו רבים עוברים בין מקומות עבודה (למשל) בתכיפות גבוהה מבעבר. הדרכה או התנדבות אחרת? כבר נכתבו תשובות רבות שנוגעות במהות ההדרכה, בכישורים הנדרשים, בדרכי הפעולה וביעדים שכדאי להציב. את כולן תוכלי למצוא באתר. אני מבקש להתייחס לשאלה מאוד טובה שלך שיש מקום לגעת בה קצת יותר: "איך אני יודעת אם אני מתאימה דווקא להתנדבות בהדרכה ולא במקום אחר". אז דבר ראשון   גם זו שאלה טובה אבל בניגוד לראשונה, רבים כלל לא מודעים אליה ולא שואלים אותה. בסביבה טיפוסית בתנועת נוער ההתמודדות על תפקיד הדרכה הוא מאוד טבעית ומובנת מאליה, לעומת מסגרות אחרות של התנדבות שאולי פחות זמינות, מוכרות וקורצות. ייתכן שיש גם מקרים שבהם אין אלטרנטיבה אמיתית להדרכה, מה שקצת מצמצם את אפשרויות הבחירה. בין השיקולים הרבים נכלל היבט ה"הזדמנות": ישנן התנדבויות שניתן לעסוק בהן גם בהמשך הדרך, למשל כסטודנטים. הדרכה בתנועת נוער, לעומת זאת, היא תפקיד שרק בני נוער בגיל מסוים יכולים לבצע (לפחות במרבית תנועות הנוער). שיקול נוסף נוגע לחיי החברה: יש בני נוער שיעדיפו לפעול בסניף שלהם עם החברים שלהם, ואילו אחרים יעדיפו להכיר אנשים חדשים במקום אחר ובסביבה אחרת. זה אמנם אינו שיקול שנוגע ישירות להדרכה אבל הוא כן נוגע לחוויה שלך כמדריכה מתנדבת, ולכן הוא חשוב. ועדיין   אין בחירה מושלמת. רוב הסיכויים הם שתוכלי למצוא סיפוק ומשמעות הן בתפקיד הדרכה והן בתפקיד אחר במקום אחר. מה שקצת מחזיר אותנו לשאלת ההצלחה: איך אפשר לדעת שאמנם אצליח? מהי הצלחה בהדרכה? התשובה לשאלת ההצלחה קשורה באופן טבעי להגדרה של הצלחה בעינייך או בעיני כל אחד מאיתנו. אני בטוח שיש אינספור הגדרות של הצלחה, הן כמונח כללי ובמיוחד בהקשר למשימה ספציפית   אם כי עמומה דיה   כמו הדרכה. העניין הוא שבמקרים רבים נגלה שיש לנו רעיון כללי לגבי ההצלחה אבל לא תפיסה קצת יותר מוחשית ומפורטת שלה. כשאנחנו חושבים על הצלחה בהדרכה, למשל, רבים חושבים על חוויה של אהבה ואולי גם הערצה מצד החניכים ומצד חבריהם לצוות. האם מצב כזה אמנם מעיד על הצלחה בהדרכה? התשובה היא: ממש לא. מדריכים אחרים חושבים שרק שינוי ההתנהגות של החניכים שלהם במגוון תחומים ייחשב הצלחה, וגם ההגדרה הזאת לא מאוד מחייבת (וגם לא תמיד מציאותית ורלוונטית). הצלחה הטמונה בתהליך ולא בתוצאה במידה רבה ניתן להתייחס להגדרה כללית, אוניברסאלית של הדרכה לא דרך התוצאות שלה אלא דווקא באמצעות התהליך שמוביל אליהן. הדרכה מוצלחת היא כזאת שמספקת לחניכים מרחב בטוח ונעים להיות בו, לאו דווקא מרחב פיזי אלא בעיקר מרחב אנושי וחברתי. מדריך מוצלח הוא כזה שנמנע משיפוטיות נוקשה מדי ביחס לחניכים שלו, אבל שמתווה גבולות ברורים וקווים אדומים להתנהגות. עוד קריטריון שניתן לסמן הוא ה"איפשור": התפקיד העיקרי של המדריך הוא לא לחסום, לאסור ולפקח, אלא להיפך: לפתוח אפשרויות, להרחיב אופקים וליצור בקרב החניכים תחושה של חופש יצירתי להיות כמה שיותר עצמם. המרחב הערכי של "מה שמותר" הוא רחב דיו על מנת לפרוץ בו הרבה מאוד שבילים ורעיונות טובים, ובתוך יער המידות הטובות המדריך בהחלט יכול לשמש מורה דרך   וגם חבר למסע   שמאפשר לחניכים לנוע בחופשיות במרחב הזה ולומד יחד איתם כיצד ניתן להפנות אנרגיות טובות למטרות טובות   וגם להרגיש טוב בתהליך הזה. אז אם את מרגישה שמעניין אותן להתחבר לחניכים, להתעניין בהם, להביט בהן במבט סקרני ולא שיפוטי ולנוע איתם בסבלנות דרך סבך ירוק ומתפתל של מחשבות, תהיות, וגם לא מעט שטויות אנושיות וחינניות   נראה שבהחלט יש לך הזדמנות לא רעה להתנדבות מספקת עם סיכויי הצלחה לא רעים. לסיכום: במידה וישנן חלופות להדרכה   בהחלט ראוי שתשקלי אותן באופן ספציפי ותבררי לעצמך מה את מעדיפה. סיכויי ההצלחה בהדרכה גדלים ככל שהמדריכה מסגלת לעצמה התבוננות מפוכחת ומעמיקה לגבי התהליך, ולא רק לגבי התוצאה. אגב, בהחלט רצוי להגדיר בשלב מסוים מדדי הצלחה קונקרטיים, אבל רק לאחר שיש היכרות עם הקבוצה ולאחר שאת כמדריכה מקבלת החלטות על המטרות והיעדים של הקבוצה לתקופה הקרובה (ראי עוד בנושא זה בקישורים). בעיות וקשיים ודאי יצוצו, הן בהדרכה והן בכל התנדבות אחרת. לשם כך יש חברים, בוגרים ואנשים נוספים שאת יכולה להיעזר בהם בהתלבטות ולקבל תמיכה ועצה טובה. וכמובן   גם אנחנו כאן לשירותך לאורך כל הדרך. הרבה הצלחה! אוהד ohadspt2 gmail.com לקריאה נוספת: על יצירת קשר אישי מערכות יחסים עם החניכים הגדרת מטרות